Paremad polnud ka ajakirjad. Isegi sisult asjalikud artiklid olid rüütatud läila kommunismikiitmisega, mis muutis lugemise vastikuks. "Eesti naise" 1949. aasta juunikuu numbrist võib lugeda: "Võitlus kommunistliku teadlikkuse tõusu eest, kommunistliku moraali kõrgete põhimõtete juurutamise eest nõukogude inimeste ellu ja tegevusse on lahutamatuks osaks kommunistliku ühiskonna ehitamisel. ..."  Kui kogu see sõnademulin maha arvata, siis räägiti artiklis laste suvelaagritest! Nii ülespuhutult algasid tavaliselt kõik artiklid, toiduretseptid ehk välja arvatud. Muide, kauaks ei jäänud too ajakiri "Eesti naiseks", vaid muutus õige varsti "Nõukogude naiseks".